Liikenne- ja viestintäministeriö

Viite: Arviomuistio vesiliikennelain kokonaisuudistuksesta

VESILIIKENNELAIN KOKONAISUUDISTUS

Suomen Latu ry on valtakunnallinen ulkoilujärjestö. Tavoitteenamme on, että kaikki löytävät itselleen sopivan ja mielekkään tavan ulkoilla. Suomen vesistöt ja rannat ovat tärkeä virkistäytymisympäristö ja vapaa-ajan harrastusympäristö.

Luonnon virkistyskäytön valtakunnallisen inventoinnin mukaan (Luke, 2010) 48,5 % väestöstä harrastaa jonkinlaista veneilyä vuosittain. Soutuveneilyä harrastaa 36,5 % suomalaisista keskimäärin 12 kertaa vuodessa. Veneily liittyy läheisesti mm. mökkeilyyn.

Koska suomalaisille kertyy veneilykertoja runsaasti, vapaa-ajan soutuveneilyllä ja melonnalla on suuri hyvinvointivaikutus ulkoilun ja liikunnan näkökulmasta paitsi yksilöille, myös kansanterveydelle ja -taloudelle.

Suhteessa veneilyharrastuksen useuteen, kuolemaan johtavia onnettomuuksia sattuu vähän. Suomen Latu katsoo, että kategorinen, aina ja kaikkia koskeva pelastusliivi- tai kelluntapukinepakko olisi harrastusta haittaava ja se voi muodostua veneilyn esteeksi. Pitkäjänteisen turvallisuustyön näkökulmasta on tärkeää, että vesillä opitaan toimimaan oikein, arvioimaan säätä ja omia taitoja sekä teknisesti käsittelemään ja kuljettamaan venettä hyvin. Kuolemaan johtaneet tai vakavat onnettomuudet soudun ja melonnan harrastetoiminnassa ovat harvinaisia. Tilastoista on luettavissa, että turvallisuuden näkökulmasta on vaikuttavinta, jos vesille ei lähdetä päihtyneenä.

Tämän hetken asetuksen (2 §) mukainen kirjaus pelastusliivien ja kelluntapukineen mukanaolosta on tarpeellinen ja sitä voidaan harkitusti laajentaa koskemaan myös pienempiä veneitä. Pelastusliivien käyttämisessä/päälle pukemisessa tulee kuitenkin voida olla tilanteeseen, olosuhteisiin ja veneilyyn osallistuvien ihmisten ominaisuuksista ja taidoista riippuvaa tapauskohtaista harkintaa.

SUOMEN LATU

Eki Karlsson, toiminnanjohtaja, puh. 044 328 3286